b'\n_START_ARTICLE_\nSmuk\n_START_PARAGRAPH_\nSmuk je najhitrej\xc5\xa1a alpska smu\xc4\x8darska disciplina. Tekmovalci dosegajo hitrosti prek 130 km/h, skokih so lahko dolgi ve\xc4\x8d kot 50 m. Posledi\xc4\x8dno so tekme v smuku izredno spektakularne, toda izjemno nevarne, tudi smrtno._NEWLINE_Smuk je edina disciplina, v kateri so smu\xc4\x8darska vratca ozna\xc4\x8dena izklju\xc4\x8dno z rde\xc4\x8dimi zastavicami in morajo biti v razmaku vsaj 8 metrov. Razlika v nadmorski vi\xc5\xa1ini starta in cilja pri mo\xc5\xa1kih zna\xc5\xa1a od 800 do 1000 m, pri \xc5\xbeenskah 500 do 700 m. Idealna linija je, zaradi eventuelne slabe vidljivosti, ozna\xc4\x8dena z modro barvo. Tekmovalci progo prevozijo v \xc4\x8dasu minute in pol do dveh minut in pol, tekmovanje je sestavljeno iz ene same vo\xc5\xbenje. Najbolj legendarni progi sta Streif v Kitzb\xc3\xbchlu in Lauberhorn v Wengnu._NEWLINE_Smu\xc4\x8di so pri mo\xc5\xa1kih dolge vsaj 215 cm, pri \xc5\xbeenskah 210 cm, \xc4\x8delada je obvezna._NEWLINE_Prvi slovenski zmagovalec smuka za svetovni pokalu je postal Andrej Jerman, ko je leta 2007 zmagal v Garmisch-Partenkirchenu. Leta 2005 je Rok Perko postal svetovni mladinski prvak. Prva Slovenka, ki je bila v smuku med najbolj\xc5\xa1imi, je bila Mojca Suhadolc, ki je tekmovala v \xc4\x8dasu prehoda iz 20. v 21. stoletje. Naslednja za njo, Tina Maze pa je 2. februarja 2008 zmagala na smuku v St. Moritzu. Zelo odmevno uvrstitev pa je dosegel tudi Andrej \xc5\xa0porn ki je bil drugi v Kitzb\xc3\xbchlu leta 2009._NEWLINE_Aktualna olimpijska prvaka sta Matthias Mayer in Tina Maze, svetovna Beat Feuz in Ilka \xc5\xa0tuhec.'